b"\n_START_ARTICLE_\nJavna dela\n_START_SECTION_\nCiljna populacija\n_START_PARAGRAPH_\nV programe javnih del se lahko vklju\xc4\x8dijo dolgotrajno brezposelni. Zaposlitev traja eno leto. Prednost imajo tisti, ki so ve\xc4\x8d kot dve leti prijavljeni med brezposelnimi in niso vklju\xc4\x8deni v nobenega od programov aktivne politike zaposlovanja. \xc4\x8ce so v enem letu vklju\xc4\x8deni v zaposlitev, ki traja manj kot eno leto, se lahko ponovno vklju\xc4\x8dijo in delajo toliko \xc4\x8dasa, da skupna zaposlitev traja eno leto. A ponovna vklju\xc4\x8ditev je mo\xc5\xbena le, \xc4\x8de od zadnje ni minilo ve\xc4\x8d kot \xc5\xa1est mesecev. Dolo\xc4\x8deni brezposelni posamezniki imajo mo\xc5\xbenost ponovne vklju\xc4\x8ditve v programe javnih del, to so invalidi, Romi in starej\xc5\xa1i od 58 let.\n_START_SECTION_\nPostopek vklju\xc4\x8ditve\n_START_PARAGRAPH_\nProgram javnih del sodi med programe aktivne politike zaposlovanja, za katere obstaja predpisan postopek vklju\xc4\x8devanja: 1. Predlog za vklju\xc4\x8ditev v program 2. Presoja smiselnosti vklju\xc4\x8ditve 3. Priprava in podpis zaposlitvenega na\xc4\x8drta. Ta postopek se opravi na uradu za delo pri svetovalcu zaposlitve, pri katerem se je oseba prijavila kot brezposelna. Svetovalec razlo\xc5\xbei na\xc4\x8din dela, seznani kandidata s pravicami in obveznostmi, potem pa ga napoti k izvajalcu programa. Ta izbere najprimernej\xc5\xa1ega kandidata, ki mora opraviti \xc5\xa1e zdravni\xc5\xa1ki pregled, zatem pa se podpi\xc5\xa1e pogodba o vklju\xc4\x8ditvi v program. Z izvajalcem javnega dela pa izbrani kandidat sklene pogodbo o zaposlitvi.\n_START_SECTION_\nNamen\n_START_PARAGRAPH_\nProgrami javnih del omogo\xc4\x8dajo dolgotrajno brezposelnim zaposlitev za dolo\xc4\x8den \xc4\x8das, s \xc4\x8dimer se pove\xc4\x8da njihova socialna varnost. Ker eno leto delajo, pa pridobivajo tudi nove izku\xc5\xa1nje, ki lahko koristijo pri nadaljnjih prijavah na razli\xc4\x8dna delovna mesta. Hkrati jim zaposlitev omogo\xc4\x8da \xc5\xa1irjenje socialne mre\xc5\xbee. V letu zaposlitve dobivajo vklju\xc4\x8deni v progam javnega dela pla\xc4\x8do, povrnjene stro\xc5\xa1ke prehrane in potne stro\xc5\xa1ke. Pripada jim tudi letni dopust in regres. Izbrani kandidati opravijo usposabljanje za opravljanje dolo\xc4\x8denega dela in dobijo mentorja, ki jim nudi podporo skozi leto zaposlitve.\n_START_SECTION_\nSodelujo\xc4\x8de organizacije\n_START_PARAGRAPH_\nZavod za zaposlovanje Republike Slovenije vsako leto konec oktobra na svoji spletni strani objavi javno povabilo neprofitnim organizacijam, ki se lahko odzovejo in prejmejo sredstva dr\xc5\xbeave za zaposlitev dolgotrajno brezposelne osebe. Za leto 2018 je dr\xc5\xbeava izvajanju programov javnih del namenila 25 milijonov evrov, kar bo predvidoma omogo\xc4\x8dilo enoletno zaposlitev 4.500 dolgotrajno brezposelnih. Zavod sofinancira od 55\xc2\xa0% do 95\xc2\xa0% stro\xc5\xa1kov pla\xc4\x8de zaposlenega, nekaterim delodajalcem pa preostanek krije ob\xc4\x8dina, iz katere je delodajalec. Zavod krije tudi stro\xc5\xa1ke zdravni\xc5\xa1kega pregleda in izobra\xc5\xbeevanja (Gabrovec, 2017). Programi se osredoto\xc4\x8dajo na neprofitne organizacije, ki so dru\xc5\xbebeno odgovorne in sodijo v eno od naslednjih kategorij: kmetijstvo, vzgoja in izobra\xc5\xbeevanje, okolje in prostor, kultura, socialno varstvo ali drugi programi javnih del.\n_START_SECTION_\nTUJINA\n_START_PARAGRAPH_\nV tujini za javna dela uporabljajo naziva javni zaposlitveni program PEP (public employment programme) in program javnih del PWP (public works programme). V tujini so popularni instrumenti socialne za\xc5\xa1\xc4\x8dite pred kroni\xc4\x8dno rev\xc5\xa1\xc4\x8dino (Khembo in Chapman, 2017). Ti programi zagotavljajo zaposlitev z ustvarjanjem delovnih mest, povezanih predvsem z delom za javno dobro, ob predpisani pla\xc4\x8di, namenjeni pa so tistim, ki ne morejo najti alternativne zaposlitve. Delujejo kot socialna varnostna mre\xc5\xbea, pla\xc4\x8dilo pa zagotavlja dr\xc5\xbeava. \xc5\xbde od ekonomske krize v 30. letih prej\xc5\xa1njega stoletja dalje dr\xc5\xbeave investirajo v projekte javnih del, da bi spodbudile splo\xc5\xa1no gospodarstvo. Novej\xc5\xa1i primeri takih investicij so kitajski spodbujevalni ekonomski na\xc4\x8drt leta 2008 \xe2\x80\x93 2009 (Chinese economic stimulus program), spodbujevalni na\xc4\x8drt Evropske unije leta 2008 (2008 European Union stimulus plan) in ameri\xc5\xa1ki Zakon o obnovitvi in reinvesticiji leta 2009 (American Recovery and Reinvestment Act of 2009). Zelo popularna je postala oblika javnih del, ki ponuja kratkotrajno zaposlitev, predvsem je pogosta v Podsaharski Afriki. Kratkoro\xc4\x8dno je to u\xc4\x8dinkovito kot odziv na prehodne \xc5\xa1oke in akutne krize na trgu dela.\n_START_SECTION_\nREZULTATI\n_START_PARAGRAPH_\nProgrami javnih del predstavljajo varovalno mre\xc5\xbeo za gospodinjstva po gospodarskih \xc5\xa1okih. Programi so fleksibilni in se lahko prilagodijo glede na problematiko in kontekst dr\xc5\xbeave, v kateri se izvajajo. Kljub dolo\xc4\x8denim izvedbenim problemom, ve\xc4\x8dinoma dose\xc5\xbeejo ciljno populacijo.  V Sloveniji dobi po kon\xc4\x8danem letu zaposlitve preko javnih del, 20% ljudi redno zaposlitev v podjetju, kjer so opravljali javno delo.\n_START_SECTION_\nProblematika\n_START_PARAGRAPH_\nProgrami javnih del se 'ogla\xc5\xa1ujejo' kot mo\xc4\x8dni socialni za\xc5\xa1\xc4\x8ditni dejavniki za revne in nezaposlene, hkrati pa naj bi zagotavljali dru\xc5\xbebeno korist za celotno skupnost. Po drugi strani pa jim o\xc4\x8ditajo, da so zelo dovzetni za korupcijo. Hkrati s korupcijo tudi racionalizacija, slabo upravljanje in drugi izvedbeni problemi omejujejo njihovo u\xc4\x8dinkovitost. Prav tako so administrativno zahtevni in predstavljajo drag na\xc4\x8din prenosa denarja in dobrin revnim. Ta problematika je \xc5\xa1e posebej vidna v revnih dr\xc5\xbeavah in dr\xc5\xbeavah v razvoju.  Poleg tega pa vlade ne postavljajo vedno jasnih ciljev in ne spodbujajo dovolj k oblikovanju in izvajanju programa. Nenazadnje lahko programi javnih del tudi zmanj\xc5\xa1ujejo razpolo\xc5\xbeljivost delovnih mest v zasebnem sektorju."